કોઈને કોઈ તરફ અતિ લગાવ હોય તો એ જીવ આપણી આજુબાજુ પશુ-પક્ષી રૂપે ફર્યા કરે એ સાચું હશે ? ઘણું મનોમંથન થયું. મેઘાને શાસ્ત્રીજીની વાતો અને ચકલવાળો પ્રસંગ જાણે એકબીજામાં એકાકાર થતાં દેખાયા. બંને વાતોના છેડા દૂર દૂર સુધી લંબાતા દેખાયા અને ક્ષિતિજ ઉપર જાણે વિષાદ, ગમગીની અને પશ્ચાતાપના વાદળમાં ભળી ગયા. ઘેરાઈ ગઈ મેઘા આ વાદળોમાં. એને અકથ્ય વેદના થઈ. ઈચ્છાએ કે અનિચ્છાએ ઘણા બધા પ્રસંગો અને સંવાદો મગજમાં હથોડાની જેમ પડઘાઈ રહ્યા.